九曲池悼古
作者：王令
朝代：宋

paragraphs: 刳地決洪波，深流隐木鵝。
檣髙帆繫錦，堤暖柳藏河。
泰甚心方兆，顛危念則那。
去都如脫屣，東下若瘳疴。
殿脚千論女，宫眉斛計螺。
迷樓插空遠，水調掲聲和。
忠切聞無路，愚諛面自阿。
君顔未回笑，賊首已稱戈。
運去天移鼎，人遷地見禾。
當年遺廢沼，及此尚名歌。
古往悲奚寄，今傳跡未訛。
水寒波刺甲，土老岸髯莎。
落照留歸鳥，西風困舊荷。
暮林迷遠嶼，夕靄暝前波。
亡國誰堪問，覊人恨自多。
凭欄不成去，歸意爲蹉跎。